KOMISIJAS ZIŅOJUMS EIROPAS PARLAMENTAM UN PADOMEI

par komiteju darbu 2019. gadā

Saskaņā ar 10. panta 2. punktu Regulā (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (“Komiteju procedūras regula”), Komisija ar šo iesniedz gada ziņojumu par komiteju darbu 2019. gadā.

Šajā ziņojumā ir sniegts pārskats par komiteju procedūras sistēmas attīstību 2019. gadā un kopsavilkums par komiteju darbību. Tam ir pievienots Komisijas dienestu darba dokuments, kas ietver detalizētus statistikas datus par atsevišķo komiteju darbu.

1.Pārskats par komiteju procedūras sistēmas attīstību 2019. gadā

1.1.Sistēmas vispārīgā attīstība

Visas “vecajā” Komiteju procedūras lēmumā paredzētās komiteju procedūras, izņemot regulatīvo kontroles procedūru, ar Komiteju procedūras regulu tika automātiski pielīdzinātas procedūrām, kas paredzētas minētajā regulā.

Tādēļ komiteju procedūras komitejas 2019. gadā darbojās saskaņā ar procedūrām, kas noteiktas Komiteju procedūras regulā, proti, konsultēšanās procedūru (4. pants), pārbaudes procedūru (5. pants) un regulatīvo kontroles procedūru, kura noteikta Komiteju procedūras lēmuma 5.a pantā.

Attiecībā uz regulatīvo kontroles procedūru 2016. gada 13. aprīļa Iestāžu nolīguma par labāku likumdošanas procesu 27. punktā ir atgādināts par nepieciešamību saskaņot tiesību aktus, kuri joprojām atsaucas uz minēto procedūru, ar jauno tiesisko regulējumu, kas ieviests ar Lisabonas līgumu.

2019. gada jūnijā tika panākta vienošanās par 64 pamataktu, kuros paredzēta regulatīvā kontroles procedūra, saskaņošanu ar deleģētajiem aktiem un – dažos gadījumos – ar īstenošanas aktiem . Pēc šīs daļējās vienošanās par Komisijas priekšlikumu tiek turpinātas iestāžu sarunas par to atlikušo pamataktu saskaņošanu, kuri ietverti Komisijas vispārējā priekšlikumā un Komisijas priekšlikumā, kas attiecas uz tiesiskuma telpu.

Turklāt 2019. gadā tika sekmīgi pabeigtas visu trīs iestāžu sarunas par nesaistošiem kritērijiem Līguma par Eiropas Savienības darbību 290. un 291. panta piemērošanai, piemēram, attiecībā uz dalījumu starp deleģētajiem un īstenošanas aktiem. Dalījuma kritēriju galīgais teksts 2019. gada 3. jūlijā tika publicēts Oficiālajā Vēstnesī .

Joprojām notiek sarunas par Komisijas 2017. gada 14. februāra priekšlikumu Eiropas Parlamenta un Padomes regulai, ar ko groza Komiteju procedūras regulu (ES) Nr. 182/2011. Ar šo priekšlikumu tiek ierosinātas vairākas mērķorientētas izmaiņas pārsūdzības komitejas darbībā, lai novērstu situācijas, kad jutīgās jomās atzinums netiek sniegts.

Komisija 2015. gada maija paziņojumā “Labāks regulējums labāku rezultātu sasniegšanai” apņēmās panākt to, ka atgriezeniskās saites nodrošināšanas nolūkā deleģēto aktu projekti un svarīgu īstenošanas aktu projekti būs publiski pieejami četras nedēļas, kas ļaus ieinteresētajām personām iesniegt piezīmes. Komisijas tīmekļa vietnē “Izsakiet viedokli” 2019. gadā tika publicēti 93 šādi tiesību aktu projekti.

2.Darbību pārskats

2.1.Komiteju un sanāksmju skaits

Ir būtiski nošķirt komitoloģijas komitejas, no vienas puses, un citas struktūras, it īpaši pašas Komisijas izveidotās “ekspertu grupas”, no otras puses. Ekspertu grupas sniedz konsultācijas Komisijai par politikas un deleģēto aktu sagatavošanu un īstenošanu, savukārt komitoloģijas komitejas palīdz Komisijai izmantot īstenošanas pilnvaras, kuras tai piešķirtas ar tiesību pamataktiem. Šajā ziņojumā uzmanība ir pievērsta vienīgi komitoloģijas komitejām. Aktīvo komitoloģijas komiteju skaits laikposmā no 2019. gada 1. janvāra līdz 31. decembrim ir aprēķināts pa darbības nozarēm (sk. I tabulu). Salīdzinājumam ir norādīti arī iepriekšējā gada rādītāji (situācija 2018. gada 31. decembrī). Specializētās nodaļas un citi sastāvi nav atsevišķi uzskaitīti, jo tie ietilpst attiecīgajā komitejā.

I TABULA. Kopējais komiteju skaits